Motoradvertensie-moord: 'Dit mag nie sy menswees oorskadu nie' | Maroela Media
Só het Donett Havenga (27) gesê nadat haar verloofde, Twan Relou (28), Woensdag doodgeskiet is nadat hy vermoedelik in 'n lokval gelei is toe hy op 'n advertensie vir 'n tweedehandse motor gereageer het.
Relou, 'n inwoner van Kroondal, net buite Rustenburg in Noordwes, het sy eie onderneming besit wat diesel versprei. Maroela Media het vroeër berig Relou en 'n vriend het afgespreek om die verkoper van 'n motor, wat op 'n webtuiste adverteer is, in Alberton te ontmoet. Nadat hulle 'n ruk lank gewag het, het die verkoper glo gebel en gevra dat hulle elders ontmoet. By hul aankoms by dié plek, 'n ongemerkte pad naby die R550, het die verdagtes op die twee mans losgebrand. Relou is doodgeskiet en sy vriend is gewond.
Volgens Havenga is sy en Relou se familie heeltemal verslae oor wat gebeur het, omdat Relou homself nooit in 'n ooglopend gevaarlike situasie sou begewe nie. "Alles het so reg gelyk. Hy het lank met hierdie koper oor die voertuig gepraat en selfs vir afskrifte van die voertuig se diensrekord gevra. Daar was niks vreemds of verdag aan die advertensie wat op twee verskillende webtuistes geadverteer is nie. Twan was 'n geleerde en slim man – hy sou nie sommer vir iets dom val nie," het Havenga gesê.
Sy sê sy het kort voor sy moord met Relou gepraat en hom gewaarsku om veilig te wees en weg te ry indien iets vir hom verdag lyk. "Sy vriend het later vir my vertel toe hulle stilhou, was daar nie eens kans om vir mekaar te kyk en 'n woord te sê nie. Hulle het letterlik net stilgehou, toe klap die skote."
Havenga sê sy vermoed die verdagtes het die mans in die lokval gelei met die doel om hul bakkie te steel, maar het van plan verander toe hulle sien Relou se bakkie het sy onderneming se naam en handelsmerk op die kant van die voertuig. "Ek dink hulle het seker gesien hulle gaan nie ver met hierdie bakkie kom nie en toe besluit om eerder net te steel wat hulle kan." Relou se selfoon en 'n iPad is gesteel.
Volgens Havenga kon Relou se vriend daarin slaag om na 'n nabygeleë huis te hardloop om hulp te soek en het hy haar dadelik gebel om te vra dat sy Relou se maatskappy bel en vra dat hulle sy bakkie se opsporingstoestel aktiveer. Die vriend het in daardie stadium gedink die verdagtes het wel die bakkie gesteel.
"Toe hy my bel en sê Twan is geskiet, het ek dit nie geglo nie. Ek het vir hom gesê dit is sommer 'n simpel grap. Ek het Twan se selfoon gebel en iemand het geantwoord, maar nie gepraat nie. Ek neem aan dit was seker een van die rowers."
Twan Relou en Donett Havenga het op 23 Desember 2016 verloof geraak. Hulle sou in Oktober vanjaar getrou het. Foto: Facebook
Havenga vertel hartseer sy en Relou het op 23 Desember verlede jaar verloof geraak. Hulle het reeds 'n troudatum in Oktober bepaal en het reeds met fotograwe en ander diensverskaffers oor die troue begin praat. "Dit was veronderstel om die wonderlikste tyd van ons lewens te wees. Ons moes nou ons troue beplan, ek moet nie 'n begrafnis reël nie," het sy in trane gesê.
"Die hele ding is net so groot skok… maar miskien wys dit ook die soort mens wat Twan was. Hy het altyd in die goedheid van ander mense geglo. As meer mense in die wêreld soos hy was, sou dinge baie anders gewees het. Hy het die mooiste hart gehad en was so opreg in alles wat hy gedoen het en hoe hy met mense gepraat het. 'n Pragtige mens in die fleur van sy lewe. Dit voel asof die lelik van wat gebeur het, nou sy menswees oorskadu en dit mag nie gebeur nie. Hy moet onthou word vir die mooi mens wat hy was, want hy was net die wonderlikste, liefdevolste persoon wat jy ooit kon ken. En hy het voluit gelewe, elke dag."
Relou word oorleef deur sy suster, ma en ouma. 'n Gedenkdiens sal Woensdag in Kroondal gehou word.
Kan nie glo wat ek hoor nie. N jong man word koelbloedig vermoor. En nogsteeds bly dit maar okay….. Ons voortrekker voorvaders sou stik
Baie hartseer en so onnodig. My innige simpatie met almal wat hom geken het. Mag die moordenaars binnekort permanent van die samelewing verwyder word.
Baie sťerkte aan julle. Dis so hartseer dat sommige mense deesdae meer respek het vir geld as vir lewe. Die Enigste Troos is God is regverdig – los dit vir Hom.
Ai donett.. so jammer vir jou verlies, en vir sy familie xxx baie sterkte
You must expose the website where the ad was advertised ! Makes me think twice about online shopping